b'\n_START_ARTICLE_\nPambansang utang\n_START_PARAGRAPH_\nAng pambansang utang, na tinatawag ding utang ng pamahalaan, utang ng madla, o utang ng publiko (Ingles: government debt, public debt, o national debt) ay ang utang, pagkakautang, o kautangan (huwag ikalito sa pautang) ng pangunahing pamahalaan, na kadalasang umiiral o nagaganap kapag umuutang o humihiram ng salapi o pera ang pamahalaang ito. Karaniwang itong naisasagawa sa pamamagitan ng mga bono ng gobyerno. Kabilang sa mga layunin ng pag-utang ng pamahalaan ang matustusan ang mga pagawaing-bayan o pagawaing pambansa, at upang maabot ang mga emerhensiyang tulad ng panahon ng digmaan. Tinatawag na pangmadlang utang o utang na pampubliko ang pinagsamang pambansang kautangan at ang mga pagkakautang ng mga lokal na pamahalaan.'